Ar atkarībām saistītie personības psihodinamiskie faktori.

Dr.Inta Zīle, dr.Tija Vanaga un doc.Dainis Balodis.

Mērķis: Pētīt personības traucējumu psihodinamisko faktoru ietekmi uz atkarību veidošanos.

Metodes: Literatūras datu PUBMED datubāzē un pacientu psihodinamiskās konsultēšanas rezultātu analīze.

Rezultāti: Literatūras datu analīze pierāda atkarību saistību ar personības traucējumiem. Visbiežāk atkarības ir sastopamas cilvēkiem ar antisociāliem (40-50%, J.M.Haase) un robežlīmeņa personības traucējumiem, kam seko narcistiski, paranoīdi un anankasti personības traucējumi. Aprakstītie psihodinamiskie faktori, kas cilvēkiem ar personības traucējumiem rada un uztur vajadzību pēc ķīmiskām vielām:

1. Neizturami sāpīgi vai apmulsumu radoši afekti, ilgstošs distress un psihisko struktūru vājums;
2. Ķīmiskās vielas kā pašārstēšanās mēģinājums- uz brīdi samazina sāpīgo jūtu intensitāti un adaptē ārējai realitātei;
3. Izkropļots paštēls un pārņemtība ar sevi: bieži ar tendenci sevi pārvērtēt vai nenovērtēt, kā rezultātā nespēj droši pieķerties un/vai būt atkarīgi no citiem cilvēkiem;
4. Afektīvie traucējumi un grūtības rūpēties par sevi- vielas iekšēji rada pārliecību, ka cilvēks kontrolē situāciju, ļauj nejust apjukumu un sāpīgās emocijas. Lietojot ciešanas mijas ar atvieglojumu.

Autoru pieredze, veicot pacientu psihodinamiskās intervijas, apstiprina literatūrā sastopamos datus: atkarīgajiem afekti kļūst lavīnveidīgi; ārēji izveidotā kompensatorā grandiozitāte un viltus neatkarība traucē veidot attiecības un izmantot tās afektu regulācijai, rūpēties par sevi, lūgt un pieņemt palīdzību. Alkohola atkarība ar ilgumu līdz 1gadam ir saistīta ar neirotiskiem traucējumiem: trauksmi, obsesīvi- kompulsīviem traucējumiem, reakciju uz smagu stresu un adaptācijas traucējumiem, disociatīviem traucējumiem un somatoformiem traucējumiem. Sievietēm, kas cieš no alkohola atkarības, bieži ir emocionāli nestabili vai histēriski personības traucējumi.

Secinājumi: Ar personības traucējumiem saistītie psihodinamiskie faktori ir: spēcīgi un nediferencēti afekti, nespēja tolerēt stresu, vielu afektu intensitāti samazinošā iedarbība, izkropļots paštēls un traucējumi attiecībās un sevis aprūpē. Lai veiksmīgi ārstētu atkarīgos, jāattīsta afektīvā regulācija. Izvēles metode ir psihoterapija. Vislabākā atkarību veidošanās profilakse būtu psihoterapijas nodrošināšana bērniem ar uzmanības deficīta sindromu un hiperaktivitātēm (kas vēlākā dzīvē predisponē atkarību veidošanos).